論語 (漢文叢書)/公冶長第五
卷之三

第五

五之一

子謂公冶長，「可妻也；雖在縲絏之中，非其罪也。」以其子妻之。

五之二

子謂南容，「邦有道，不廢；邦無道，免於刑戮。」以其兄之子妻之。

五之三

子謂子賤：「君子哉若人！魯無君子者，斯焉取斯？」

五之四

子貢問曰：「賜也何如？」子曰：「女器也」。曰：「何器也？」曰：「瑚璉也。」

五之五

或曰：「雍也，仁而不佞。」子曰：「焉用佞？禦人以口給，屢憎於人。不知其仁；焉用佞？」

五之六

子使漆雕開仕。對曰：「吾斯之未能信。」子說。

五之七

子曰：「道不行，乘桴浮於海，從我者，其由與？」子路聞之喜。子曰：「由也，好勇過我，無所取材。」

五之八

孟武伯問：「子路仁乎？」子曰：「不知也。」又問，子曰：「由也，千乘之國，可使治其賦也；不知其仁也。」「求也何如？」子曰：「求也，千室之邑，百乘之家，可使爲之宰也；不知其仁也。」「赤也何如？」子曰：「赤也，束帶立於朝，可使與賓客言也；不知其仁也。」

五之九

子謂子貢曰：「女與回也孰愈？」對曰：「賜也何敢望回！回也聞一以知十，賜也聞一以知二。」子曰：「弗如也。吾與女，弗如也。」

五之十

宰予晝寢。子曰：「朽木不可雕也，糞土之牆，不可杇也；於予與何誅！」子曰：「始吾於人也，聽其言而信其行；今吾於人也，聽其言而觀其行；於予與改是。」

五之十一

子曰：「吾未見剛者。」或對曰：「申棖。」子曰：「棖也慾！焉得剛？」

五之十二

子貢曰：「我不欲人之加諸我也，吾亦欲無加諸人。」子曰：「賜也，非爾所及也！」

五之十三

子貢曰：「夫子之文章，可得而聞也；夫子之言性與天道，不可得而聞也。」

五之十四

子路有聞，未之能行，唯恐有聞。

五之十五

子貢問曰：「孔文子，何以謂之文也？」子曰：「敏而好學，不恥下問，是以謂之文也。」

五之十六

子謂子產：「有君子之道四焉：其行己也恭，其事上也敬，其養民也惠，其使民也義。」

五之十七

子曰：「晏平仲善與人交，久而敬之。」

五之十八

子曰：「臧文仲居蔡，山節藻梲。何如其知也？」

五之十九

子張問曰：「令尹子文，三仕爲令尹，無喜色；三已之，無慍色。舊令尹之政，必以吿新令尹。何如？」子曰：「忠矣。」曰：「仁矣乎？」曰：「未知，焉得仁？」「崔子弒齊君，陳文子有馬十乘，棄而違之，至於他邦，則曰：『猶吾大夫崔子也！』違之，之一邦，則又曰：『猶吾大夫崔子也！』違之。何如？」子曰：「淸矣。」曰：「仁矣乎？」曰：「未知，焉得仁？」

五之二十

季文子三思而後行。子聞之曰：「再，斯可矣！」

五之二一

子曰：「甯武子，邦有道則知；邦無道則愚。其知可及也，其愚不可及也。」

五之二二

子在陳，曰：「歸與！歸與！吾黨之小子狂簡，斐然成章，不知所以裁之。」

五之二三

子曰：「伯夷、叔齊，不念舊惡，怨是用希。」

五之二四

子曰：「孰謂微生高直？或乞醯焉，乞諸其鄰而與之。」

五之二五

子曰：「巧言、令色、足恭，左丘明恥之，丘亦恥之。匿怨而友其人，左丘明恥之，丘亦恥之。」

五之二六

顏淵、季路侍。子曰：「盍各言爾志？」子路曰：「願車馬、衣、輕裘，與朋友共，敝之而無憾。」顏淵曰：「願無伐善，無施勞。」子路曰：「願聞子之志。」子曰：「老者安之，朋友信之，少者懷之。」

五之二七

子曰：「已矣乎！吾未見能見其過，而內自訟者也。」

五之二八

子曰：「十室之邑，必有忠信如丘者焉，不如丘之好學也。」

論語
論語 (漢文叢書)